Jack Steinberger

Hans Jakob «Jack» Steinberger (1921–2020) var en tysk-amerikansk fysiker.

I 1988 mottok han Nobelprisen i fysikk. Han ble tildelt prisen på bakgrunn av metoden med nøytrinostråler og påvisningen av leptonenes dobbeltstruktur gjennom oppdagelsen av myonnøytrino. Prisen ble delt med Leon M. Lederman og Melvin Schwartz.

 Liv og virke 
 Bakgrunn
Faren Ludwig Steinberger var en av tolv barn av en mindre fehandler fra Schonungen. Faren var fra 1896 kantor og religionslærer i den jødiske menighet i kurbyen Bad Kissingen. Moren, Berta Steinberger, som også hadde studert, stammet fra humlehandlerfamilien May i Nürnberg.

Steinberger gikk fra 1931 til 1934 på realgymnaset i Kissingen. Den tiltagende NS-terroren gjorde at ekteparet Steinberger ved hjelp av en jødisk hjelpeorganisasjon sendte sine to eldste sønner, Jakob og Herbert, til USA. Der fikk de flytte inn hos kornhandleren Barnett Faroll i Chicago. Foreldrene og lillebroren Rudolf klarte å flykte til USA i 1937 og 1938.

 Karriere
Steinberger tok sin doktorgrad ved University of Chicago i 1948. Han virket som professor ved Columbia University i New York City fra 1950 til 1971. Fra 1968 arbeidet han ved CERN i Genève.

På starten av 1960-tallet utførte Lederman, Schwartz og Steinberger eksperimenter ved Brookhaven National Laboratory hvor de brukte partikkelaksellerator for å generere en stråle av nøytrinoer, partikler som ikke har noen merkbar masse eller elektrisk ladning. 

Det var kjent at når nøytrinoer treffer materie, så genereres noen ganger elektroner eller elektronlike partikler som kalles myoner. Det var derimot ikke kjent om dette kom av at det fantes ulike typer nøytrinoer. Lederman , Schwartz og Steinberger viste at dette var tilfelle og kalte den tidligere uidentifiserte typen av nøytrinoer som genererte myoner for myonnøytrino. 

Denne oppdagelsen ledet til innsikten i at leptonene, den familien av partikler som elektroner og nøytrinoer tilhører, danner «familier» av partikler. Dette er nå en del av standardmodellen som beskriver oppbyggingen og kategoriseringen av elementærpartiklene.

 Referanser 

 Eksterne lenker 

Kategori:Personer fra Landkreis Bad Kissingen
Kategori:Tyske fysikere
Kategori:Fysikere fra USA
Kategori:Tyske nobelprisvinnere
Kategori:Nobelprisvinnere fra USA
Kategori:Nobelprisvinnere (fysikk)
Kategori:Personer_tilknyttet_CERN
Kategori:Personer fra USA født i Tyskland
Kategori:Migranter fra Nazi-Tyskland til USA
Kategori:Migranter til Sveits